Gui Congyou , sendiherra Kína í Svíþjóð . Ljósmynd / Sendiráð Kína í Svíþjóð Framtíð sendiherra Kínverja í Svíþjóð er í lausu lofti eftir að þingmenn Kristilegra demókrata og Vinstriflokksins , tveggja stjórnarandstöðuflokka , kölluðu eftir því honum yrði vísað úr landi og hann jafnframt lýstur „ ósæskileg manneskja “ . Sendiherrann , Gyi Congyou , þykir hafa brotið gegn Vínarsáttmálanum með afskiptum sínum af sænskum innanríkismálum . Sænska ríkisútvarpið greinir frá því að Congyou hafi frá því hann tók við embætti árið 2017 verið kallaður á fund sænska utanríkisráðuneytisins minnst 40 sinnum , að því er virðist til að ræða framgöngu hans í starfi . Hann er ósáttur við fréttaflutning sænskra fjölmiðla af málefnum Kínastjórnar , einkum mannréttindabrotum þeirra , en steininn tók úr er hann hótaði sænskum stjórnmálamönnum á dögunum að það hefði „ afleiðingar “ ákvæðu leiðtogar ríkisstjórnarinnar að vera viðstaddir veitingu sænsku útgáfu PEN-verðlaunanna , þar sem hinn sænsk-kínverski rithöfundur Gui Minhai var sæmdur viðurkenningu . Minhai situr í fangelsi í Kína vegna „ ólöglegrar viðskiptastarfsemi “ en í henni fólst að gefa út bækur sem voru kínverska kommúnistaflokknum ekki þóknanlegar . Ann Linde , utanríkisráðherra Svíþjóðar , segir gleðiefni að þingheimur standi sameinaður með stefnu stjórnvalda í málinu . Framferði sendiherrans sé óásættanlegt og málflutningur hans alvarlegur . Hún vill þó ekki lýsa því yfir að svo stöddu að vísa beri sendiherranum úr landi . Mikilvægt sé að fara hægt í sakirnar og halda samskiptum við Kínverja góðum .